Gonzalo Higuaín reddet poeng for Argentina
Argentina topper tabellen, men klarte ikke å få med seg tre poeng hjem fra oppgjøret på Estadio Nacional i Lima. Gjestene holdt på å få en marerittstart da Peru fikk straffe allerede etter tre minutter, men Claudio Pizarros forsøk fra 11-meteren ble reddet av Sergio Romero. Etter drøyt 20 minutter kunne likevel vertene juble da Carlos Zambrano satte inn ledermålet for Peru. Åtte minutter før pause slo Argentina tilbake. Gonzalo Higuaín utlignet til 1-1 etter et innlegg fra Ezequiel Lavezzi. Det var Real Madrid-stjernens sjette mål i VM-kvalifiseringen. Heller ikke Uruguay maktet å vinne tirsdag. Hjemme i Montevideo ble det 1-1 mot Ecuador. Felipe Caicedo ga gjestene ledelsen på straffe etter åtte minutter, men Edinson Cavani utlignet for Uruguay midtveis i annen omgang. Ecuadors Antonio Valencia fikk rødt kort fire minutter på overtid. Colombia vant 3-1 borte mot Chile, mens Venezuela slo Paraguay 2-0 på bortebane. Argentina står med 14 poeng på åtte kamper og har ett poengs ledelse til Colombia. Ecuador følger på tredjeplass med samme poengsum som Colombia, mens Uruguay er nummer fire. De fire beste lagene kvalifiserer seg direkte til VM-sluttspillet i Rio de Janeiro i 2014, mens femmeren må spille omspill mot det femte beste laget i den asiatiske VM-kvalifiseringen. Brasil er automatisk kvalifisert som vertsnasjon.
Argentina måtte nøye seg med 1-1 borte mot Peru i den søramerikanske VM-kvalifiseringen i fotball tirsdag.